Provença-Aups-Còsta d'Azur

Provença-Aups-Còsta d'Azur o Provença-Alps-Còsta d'Azur (nom oficiau) o ben Provença (forma corta) es una region administrativa e una collectivitat territoriala de l'estat francés que se tròba tota en Occitània e que coïncidís aperaquí amb la region istorica de Provença. Lo nom francés oficiau es Provence-Alpes-Côte-d'Azur: ne fan l'abreviacion artificiala «PACA» qu'una part de la populacion e dau movement occitanista considèra coma una forma despersonalizanta, tecnocratica e non istorica, e donc la desconselhan. Dempuèi 2018 lo conseu regionau utiliza tanben lo nom artificiau «la Région Sud» qu'es tanben despersonalizant e criticat per leis occitanistas: e d'alhors es pas reconeissut per la prefectura de region. Ten lei departaments seguents: leis Auts Aups, leis Aups d'Auta Provença, leis Aups Maritims, Var, Vauclusa e lei Bocas de Ròse. Lo capluòc es Marselha. Son còdi INSEE es 93. Lo gentilici es provençau -ala (var. provençal -ala). Istòria La circonscripcion d'accion regionala de Provença-Còsta d'Azur-Corsega es creada pel decret n°60-516 dau 2 de junh de 1960. Ten lei departaments seguents: Auts Aups, Aups d'Auta Provença, Aups Maritims, Bocas de Ròse, Corsega, Var e Vauclusa. Son còdi INSEE es 92. Lo decret n° 70-18 dau 12 de genièr de 1970 dessepara la circonscripcion en doas: Provença-Còsta d'Azur (còdi INSEE 93) e Corsega (còdi INSEE 94). En 1972, ven un establiment public regionau (lei n°72-619 dau 5 de julhet de 1972). Lo nom es cambiat en Provença-Aups-Còsta d'Azur pel decret n°76-722 del 2 d'agost de 1976. Finalament, ven una collectivitat territoriala mercé a la « lei Deferre » (lei n°82-213 dau 2 de març de 1982), a partir de las eleccions regionalas de 1986. Presidents dau Conselh regionau Nòtas